

Dostupnosť zahraničných aktív Jukosu, kam patria aj akcie Transpetrolu, je pre správcu problémom.
ILUSTRAČNÉ FOTO -REUTERS
avid Godfrey a riaditeľ holdingovej skupiny GML, ktorá kontroluje 60 % akcií Jukosu, Tim Osborne, sú podozriví, že presunuli zahraničné aktíva Jukosu za 10 miliárd dolárov do dvoch holandských spoločností .
Holandský súd vo štvrtok zároveň rozhodol, že konkurzný správca ruského Jukosu Eduard Regbun si môže nárokovať iba časť zahraničných aktív amsterdamskej spoločnosti Yukos Finance B.V., ktorá je dcérou skrachovaného gigantu. Yukos Finance v roku 2002 kúpil od vlády 49 % akcií slovenského ropného prepravcu Transpetrol.
Podľa londýnskej hovorkyne Jukosu Claire Davidsonovej holandský súd zamietol požiadavku Rebguna, aby schaľoval každý predaj zahraničných aktív.
Na časť zahraničných aktív Regbun asi nemá dosah, lebo sú prevedené do zvláštnych fondov mimo Yukos Finance. Či sa tam mohli ocitnúť aj akcie Transpetrolu, hovorca rezortu hospodárstva Branislav Zvara nevedel. "To je otázka na Regbuna," povedal.
Podľa právnej analýzy, ktorú si nechal vypracovať jeden zo záujemcov o Transpetrol, poľský prepravca ropy PERN, je 49 percent akcií firmy zrejme v účelovom holandskom fonde, prepojenom na Yukos. Znamenalo by to, že akcie sú zatiaľ chránené pred veriteľmi ruského Jukosu.
Holandský súd odmietol Regbunovu požiadavku získať nad spoločnosťou Yukos Finance plnú kontrolu a nepriznal mu právo schvaľovať akúkoľvek transakciu s majetkom firmy. Veritelia Jukosu na čele s Ruskom a štátnou spoločnosťou Rusnefť sa snažia získať získať zahraničné aktíva Yukos Finance v hodnote 1,6 miliardy dolárov.
Na otázku, aké sú šance slovenskej vlády získať akcie Transpetrolu naspäť, Zvara povedal, že sa to ukáže po rokovaniach s Regbunom. "Najskôr sa musíme navzájom informovať, zistiť pozície a prezentovať náš záujem o akcie. Oni nám prezentujú svoju pozíciu a potom sa uvidí," povedal.
Vláda sa podľa hovorcu bude snažiť spojiť aj s novým riaditeľom Yukos Finance Sergejom Smeľkovom. Finančný analytik spoločnosti Biznes-Locija nahradil bývalých, dnes zo sprenevery obviňovaných manažérov Godfreyho a Misamoreho. Minulý piatok ich Regbun odvolal z funkcií, lebo vraj "bránili riadeniu a dodržiavaniu zákonov a nekonali v záujme veriteľov". Rezort hospodárstva podľa Zvaru stále verí, že ruský podiel v Transpetrole získa naspäť, ako sa dohodol s bývalým vedením Jukosu.